29 ta' Novembru 2019 L-Istitut tal-Ġurnalisti Maltin jipprotesta bil-qawwa kollha kontra dak li seħħ fil-Berġa ta' Kastilja matul il-lejl li għadda, fejn numru ta' ġurnalisti Maltin u barranin ma tħallewx joħorġu b'mod immedjat 'il barra mis-sala fejn saret il-konferenza tal-aħbarijiet biex jirritornaw lejn l-uffiċċji tagħhom wara li ntemmet il-konferenza tal-Aħbarijiet imsejħa mill-Prim Ministru. Wara li fis-sigħat bikrin ta' filgħodu il-ġurnalisti kienu msejħa f'Kastilja għal konferenza tal-aħbarijiet wara laqgħa twila tal-Kabinett, il-Prim Ministru Joseph Muscat għamel dikjarazzjoni u warajha ħa numru limitat ta' domandi u ma tax ċans lill-ġurnalisti li riedu jagħmlu d-domandi tagħhom. Dan fih innifsu hu nuqqas kbir fil-konfront tal-ġurnalisti li marru jaqdu dmirhom anke f'ħinijiet mhux tas-soltu. Meta ntemmet il-konferenza tal-Prim Ministru fis-sala dehru numru ta' persuni li la huma uffiċjali tas-sigurtà u anqas impjegati f'Kastilja li filwaqt li rrifjutaw li jidentifikaw lilhom infushom, żammew lill-ġurnalisti milli joħorġu u jirritornaw lejn l-uffiċċji tagħhom, minkejja l-ħafna protesti. L-Istitut tal-Ġurnalisti Maltin jinsisti li dan hu aġir illegali, fejn numru ta' ġurnalisti nżammew kontra l-volontà tagħhom milli joħorġu minn Kastilja wara li ntemmet il-konferenza u tħallew jagħmlu dan biss wara li l-Kap tal-Komunikazzjoni tal-Prim Ministru dehrlu li dawn setgħu jitħallew joħorġu. Aġir bħal dan hu għal kollox inaċċettabli u ma jagħmilx ġieħ lill-Uffiċċju tal-Prim Ministru li kien hu li sejjaħ il-konferenza tal-aħbarijiet. Ma dan nerġgħu nesprimu tħassib dwar intimidazzjoni li ġurnalisti irċivew mingħand dimostranti waqt il-qadi ta' dimirijiethom. Kull ġurnalist għandu jitħalla liberlu jagħmel xogħolu, hu min hu, ġej mil-liem kamra tal-aħbarijiet ġej. Għalhekk filwaqt li juri solidarjetà sħiħa mal-ġurnalisti Maltin u barranin li kienu qed jaqdu dmirhom u kienu suġġetti għal dan l-abbuż, l-Istitut tal-Ġurnalisti Maltin qed jitlob assikurazzjoni mill-Uffiċċju tal-Prim Ministru li affarijiet bħal dawn ma jkunux ripetuti. L-IGM juri wkoll is-solidarjetà tiegħu ma ġurnalisti li rrapurtaw li kienu mhedda permezz ta' Facebook u jappella biex l-awtoritajiet jieħdu l-passi meħtieġa kontra dan l-abbuż u biex jintwera r-rispett dovut lill-ġurnalisti li f'dawn il-jiem diffiċli għall-pajjiż kollu qed jibqgħu jaqdu dmirhom għal ħinijiet twal biex iwasslu lill-pubbliku l-aħħar aħbarijiet dwar affarijiet li jolqtu lilna lkoll. Sadattant l-Istitut tal-Ġurnalisti Maltin, kiteb uffiċjalment lill-Kummissarju għall-Istandards fil-Ħajja Pubblika fejn talbu jippronunzja ruħu jekk dan l-aġir tal-Uffiċċju tal-Prim Ministru hux konformi ma' standards pubbliċi f'pajjiż demokratiku; issieħeb ma' numru ta' ġurnalisti fi Protest Ġudizzjarju li sar dwar dan l-inċident u nforma bih ukoll lill-Federazzjoni Internazzjonali u lill-Federazzjoni Ewropea tal-Ġurnalisti li appoġġjaw ħidmet l-IĠM f'dan ir-rigward.
L-IĠM jipprotesta għal mod kif ġew trattati l-ġurnalisti – Dawn l-affarijiet m'għandhomx ikunu ripetuti